CELEX: 32012D0659
Language: ro
Date: 2012-10-23 00:00:00
Title: 2012/659/UE: Decizia de punere în aplicare a Comisiei din 23 octombrie 2012 de acordare a unei derogări solicitate de Regatul Danemarcei în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole [notificată cu numărul C(2012) 7182]

25.10.2012   
            
            
               RO
            
            
               Jurnalul Oficial al Uniunii Europene
            
            
               L 295/20
            
         DECIZIA DE PUNERE ÎN APLICARE A COMISIEI
   din 23 octombrie 2012
   de acordare a unei derogări solicitate de Regatul Danemarcei în temeiul Directivei 91/676/CEE a Consiliului privind protecția apelor împotriva poluării cu nitrați proveniți din surse agricole
   [notificată cu numărul C(2012) 7182]
   (Numai textul în limba daneză este autentic)
   (2012/659/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 91/676/CEE a Consiliului din 12 decembrie 1991 privind protecția apelor împotriva poluării cu nitrați proveniți din surse agricole (1), în special anexa III punctul 2 al treilea paragraf,
   întrucât:
   
               (1)
            
            
               În cazul în care cantitatea de gunoi de grajd pe care un stat membru intenționează să o împrăștie anual pe hectar este diferită de cea prevăzută la punctul 2 al doilea paragraf prima teză din anexa III la Directiva 91/676/CEE și la litera (a) a aceluiași paragraf, cantitatea respectivă trebuie stabilită astfel încât să nu împiedice îndeplinirea obiectivelor prevăzute la articolul 1 din directiva menționată și trebuie justificată pe baza unor criterii obiective, precum perioadele lungi de vegetație și culturile cu o puternică absorbție de azot.
            
         
               (2)
            
            
               La 18 noiembrie 2002, Comisia a adoptat Decizia 2002/915/CE (2) de acordare a unei derogări solicitate de Danemarca în conformitate cu Directiva 91/676/CEE privind protecția apelor împotriva poluării cu nitrați proveniți din surse agricole, care permite împrăștierea gunoiului de grajd cu un conținut maxim de 230 kg de azot pe hectar pe an pentru exploatații specifice de bovine, în cadrul programului de acțiune 1999-2003 al Danemarcei. Derogarea a fost prelungită prin Decizia 2005/294/CE a Comisiei (3) în legătură cu programul de acțiune 2004-2007 al Danemarcei și prin Decizia 2008/664/CE a Comisiei (4) în legătură cu programul de acțiune 2008-2012 al Danemarcei.
            
         
               (3)
            
            
               Derogarea acordată prin Decizia 2008/664/CE viza (pentru anul 2009/2010) aproximativ 1 507 exploatații de bovine, 299 901 unități de vită mare și 134 698 de hectare de teren arabil, corespunzând respectiv unei ponderi de 3,3 %, 12,5 % și 6,1 % din totalul acestor unități în Danemarca.
            
         
               (4)
            
            
               La 20 iunie 2012, Danemarca a prezentat Comisiei o cerere de reînnoire a derogării în conformitate cu punctul 2 al treilea paragraf din anexa III la Directiva 91/676/CEE.
            
         
               (5)
            
            
               Danemarca a formulat un program de acțiune pentru perioada 2012-2015, în conformitate cu articolul 5 din Directiva 91/676/CEE, prin intermediul Ordinului nr. 764 din 28 iunie 2012 privind șeptelul, gunoiul de grajd, însilozarea etc. (aviz privind gunoiul de grajd), al Legii consolidate nr. 415 din 3 mai 2011 privind utilizarea îngrășămintelor la ferme și acoperirea vegetală și al Ordinului nr. 845 din 12 iulie 2011 privind utilizarea îngrășămintelor și acoperirea vegetală, care se aplică pe întreg teritoriul Danemarcei.
            
         
               (6)
            
            
               Datele de monitorizare indică faptul că, în cazul apei subterane, 82 % din punctele de monitorizare au concentrații medii de nitrați mai mici de 50 mg/l, iar 67 % au concentrații medii mai mici de 25 mg/l. În cazul cursurilor de apă, 99 % din punctele de monitorizare au concentrații medii de nitrați sub 50 mg/l, iar 76 % au concentrații medii mai mici de 25 mg/l.
            
         
               (7)
            
            
               Conform dispozițiilor din Deciziile 2002/915/CE, 2005/294/CE și 2008/664/CE, după ce a examinat cererea Danemarcei și prin prisma experienței dobândite în urma derogării, Comisia consideră că această cantitate de gunoi de grajd avută în vedere de Danemarca (230 kg de azot pe hectar pe an) nu va împiedica realizarea obiectivelor Directivei 91/676/CEE, sub rezerva respectării anumitor condiții stricte.
            
         
               (8)
            
            
               Decizia 2008/664/CE a expirat la 31 iulie 2012. Pentru a se asigura că crescătorii de vite respectivi pot beneficia în continuare de derogare, este oportun să se prelungească termenul de valabilitate al Deciziei 2008/664/CE.
            
         
               (9)
            
            
               Articolele prevăzute în prezenta decizie sunt conforme cu avizul Comitetului pentru nitrați, instituit în temeiul articolului 9 din Directiva 91/676/CEE,
            
         ADOPTĂ PREZENTA DECIZIE:
   Articolul 1
   Se acordă derogarea solicitată de Regatul Danemarcei prin scrisoarea din 20 iunie 2012, cu scopul de a permite o cantitate mai mare de gunoi de grajd decât cea prevăzută în anexa III punctul 2 al doilea paragraf prima teză și litera (a) din Directiva 91/676/CEE, în condițiile prevăzute de prezenta decizie.
   Articolul 2
   Definiții
   În sensul prezentei decizii, se aplică următoarele definiții:
   
               (a)
            
            
               „exploatații de bovine” înseamnă exploatații formate din mai mult de trei unități de vită mare, din care cel puțin două treimi sunt bovine;
            
         
               (b)
            
            
               „pășune” înseamnă pășunile permanente sau temporare (în general, „temporar” înseamnă mai puțin de patru ani);
            
         
               (c)
            
            
               „culturi intercalate cu iarbă” înseamnă cereale pentru însilozare, porumb și/sau orz de primăvară pentru însilozare, care urmează a se intercala înainte de recoltare (porumb) sau după recoltare cu iarbă care va acționa ca o cultură secundară, pentru reținerea biologică a azotului rezidual în timpul iernii;
            
         
               (d)
            
            
               „sfeclă” înseamnă sfeclă furajeră;
            
         
               (e)
            
            
               „culturi cu o puternică absorbție de azot și perioadă lungă de vegetație” înseamnă iarbă, iarbă în culturi secundare sau sfeclă și alte culturi intercalate cu iarbă;
            
         
               (f)
            
            
               „profilul solului” înseamnă stratul situat sub nivelul solului, până la adâncimea de 0,90 m, cu excepția cazului în care nivelul mediu al pânzei freatice superioare este situat la o adâncime mai mică; în acest caz, adâncimea maximă este nivelul maxim mediu al pânzei freatice;
            
         
               (g)
            
            
               „stratul arabil” este partea superioară a terenului agricol, cu o grosime de 30 cm, din care se efectuează o analiză a solului pentru a se realiza o fertilizare corespunzătoare.
            
         Articolul 3
   Domeniul de aplicare
   Această derogare se aplică, individual și în condițiile prevăzute la articolele 4-6 din prezenta decizie, exploatațiilor de bovine unde rotația culturilor include în proporție de peste 70 % culturi cu o puternică absorbție de azot și perioadă lungă de vegetație.
   Articolul 4
   Autorizarea și angajamentele anuale
   (1)   Crescătorii de bovine trebuie să depună, la autoritățile competente, o cerere de derogare o dată pe an.
   (2)   Împreună cu respectiva cerere anuală, aceștia se angajează în scris să respecte condițiile prevăzute la articolele 5 și 6 din prezenta decizie.
   Articolul 5
   Aplicarea îngrășămintelor de origine animală și a altor îngrășăminte
   Conținutul de azot al cantității de gunoi de grajd care ajunge anual în exploatațiile de bovine ce beneficiază de o derogare individuală, inclusiv provenind direct de la animalele din exploatația respectivă, nu depășește cantitatea de 230 kg de azot pe hectar, în următoarele condiții:
   
               1.
            
            
               totalitatea aporturilor de azot trebuie să fie conforme cu absorbția de elemente nutritive a culturii vizate, având în vedere disponibilitatea azotului din sol. Acestea nu pot depăși sub nicio formă și pentru nicio cultură standardele privind cantitatea maximă de azot aplicată, în conformitate cu programul de acțiune. Standardele privind cantitatea maximă de azot pentru aplicare se stabilesc la cel puțin 10 % sub nivelul optim din punct de vedere economic;
            
         
               2.
            
            
               fiecare exploatație de bovine care beneficiază de o derogare individuală trebuie să întocmească, pentru întreaga suprafață, un plan de fertilizare pentru perioada cuprinsă între 1 august și 31 iulie a anului următor, care trebuie păstrat în incinta exploatației. Planul de fertilizare cuprinde următoarele:
               
                           (a)
                        
                        
                           planul de rotație a culturilor, care trebuie să specifice suprafața cultivată a parcelelor folosite pentru culturi cu un necesar ridicat de azot și perioade lungi de vegetație, precum și a parcelelor utilizate pentru alte culturi, inclusiv o hartă schematică indicând amplasarea terenurilor individuale;
                        
                     
                           (b)
                        
                        
                           numărul de animale, o descriere a sistemului de adăpostire și depozitare, incluzând volumul disponibil pentru depozitarea gunoiului de grajd;
                        
                     
                           (c)
                        
                        
                           un calcul al cantității de azot și fosfor din gunoiul de grajd produs în exploatație;
                        
                     
                           (d)
                        
                        
                           descrierea modului în care a fost tratat gunoiul de grajd și caracteristicile estimate ale gunoiului de grajd tratat;
                        
                     
                           (e)
                        
                        
                           cantitatea, tipul și caracteristicile gunoiului de grajd distribuit în interiorul sau în exteriorul exploatației;
                        
                     
                           (f)
                        
                        
                           necesarul prognozat de azot și de fosfor al culturilor, prevăzut pentru fiecare parcelă;
                        
                     
                           (g)
                        
                        
                           calculul cantității de azot și de fosfor provenind din gunoiul de grajd pentru fiecare parcelă;
                        
                     
                           (h)
                        
                        
                           calculul cantității de azot și de fosfor provenind din îngrășăminte chimice și alte tipuri de îngrășăminte aplicate pe fiecare parcelă;
                        
                     
                           (i)
                        
                        
                           indicarea momentului aplicării gunoiului de grajd și a îngrășămintelor chimice.
                        
                     Planurile se revizuiesc în termen de șapte zile de la orice modificare survenită în practicile agricole, pentru a se asigura conformitatea acestora cu practicile agricole reale;
            
         
               3.
            
            
               fiecare exploatație de bovine care beneficiază de o derogare individuală prezintă raportul de fertilizare autorităților competente, inclusiv cantitățile de gunoi de grajd și îngrășăminte azotate aplicate, până la sfârșitul lunii martie a fiecărui an;
            
         
               4.
            
            
               analiza periodică a conținutului de azot și de fosfor din stratul arabil se realizează de către fiecare exploatație de bovine care beneficiază de o derogare individuală, pentru a realiza o fertilizare corespunzătoare. Analiza și preluarea de probe se efectuează cel puțin o dată la patru ani pentru fiecare zonă omogenă a exploatației, în funcție de rotația culturilor și de caracteristicile solului. Este obligatorie cel puțin o analiză la fiecare 5 hectare de teren agricol. Rezultatele analizei de azot și de fosfor din stratul arabil trebuie să poată fi consultate la sediul exploatației care beneficiază de derogare;
            
         
               5.
            
            
               gunoiul de grajd nu se aplică toamna înainte de cultivarea ierbii.
            
         Articolul 6
   Gestionarea terenurilor
   (1)   70 % sau mai mult din suprafața disponibilă pentru aplicarea gunoiului de grajd la o exploatație de bovine care beneficiază de o derogare individuală trebuie să fie cultivat cu culturi cu o puternică absorbție de azot și perioadă lungă de vegetație.
   (2)   Culturile secundare de iarbă nu se ară înainte de 1 martie, pentru a asigura menținerea unei pături vegetale permanente pe suprafața arabilă, de natură să compenseze pierderile de nitrați din subsol apărute toamna și să limiteze pierderile din timpul iernii.
   (3)   Pășunile temporare se ară primăvara. După arat se introduce o cultură cu o puternică absorbție de azot.
   (4)   Rotația culturilor nu include plante leguminoase sau alte plante care fixează azotul atmosferic. Această dispoziție nu se aplică însă în cazul trifoiului sau al lucernei de pe pășunile cu mai puțin de 50 % trifoi sau lucernă și nici în cazul orzului/mazării intercalate cu iarbă.
   Articolul 7
   Monitorizare
   (1)   Autoritatea competentă se asigură că în fiecare an se elaborează și se actualizează hărți din care să reiasă procentul de exploatații de bovine, procentul de animale și procentul de teren agricol la care se referă fiecare derogare individuală, pentru fiecare diviziune administrativă.
   (2)   Pentru a se asigura că derogarea nu va pune în pericol obiectivul Directivei 91/676/CEE, monitorizarea trebuie efectuată în apa din zona rizosferică, în apele de suprafață și în apele subterane, în scopul de a furniza date privind azotul și fosforul din profilul solului și concentrațiile de nitrați din apele de suprafață și subterane, atât în cazurile supuse derogării, cât și în celelalte cazuri. Monitorizarea se efectuează la nivelul exploatațiilor agricole, în cadrul programului național de monitorizare a bazinelor hidrografice cu utilizare agricolă. Punctele de monitorizare trebuie să includă principalele tipuri de sol, practici de fertilizare și culturi.
   (3)   Releveele și analiza continuă a elementelor nutritive se efectuează în cadrul programului național de monitorizare a bazinelor hidrografice cu utilizare agricolă și furnizează date privind utilizarea locală a terenului, rotațiile de culturi și practicile agricole de la exploatațiile de bovine care beneficiază de o derogare individuală. Informațiile și datele colectate în urma analizei elementelor nutritive menționate la articolul 5 din prezenta decizie și a monitorizării menționate la articolul 7 alineatul (2) din prezenta decizie se utilizează pentru a calcula, conform unui model, amploarea pierderilor de azot și de fosfor de la exploatațiile de bovine care beneficiază de o derogare individuală, pe baza principiilor științifice.
   (4)   Autoritățile competente trebuie să cuantifice procentul de terenuri care beneficiază de derogare și prezintă culturi de trifoi sau lucernă pe pășune și de orz/mazăre intercalate cu iarbă.
   Articolul 8
   Controale
   (1)   Autoritățile competente se asigură că toate cererile de derogare sunt supuse controlului administrativ. În cazul în care, în urma controlului, se demonstrează că nu sunt îndeplinite condițiile prevăzute la articolele 5 și 6, solicitantul este informat în acest sens. În acest caz, cererea se respinge.
   (2)   Pe baza analizei de risc, a rezultatelor controalelor efectuate în anii precedenți și a rezultatelor controalelor generale aleatorii privind aplicarea legislației de implementare a Directivei 91/676/CEE, se stabilește un program de inspecții. Inspecțiile sunt de tipul inspecțiilor pe teren și al controalelor la fața locului. Acestea trebuie să acopere în fiecare an cel puțin 5 % din exploatațiile care beneficiază de o derogare individuală pe baza condițiilor stabilite la articolele 5 și 6 din prezenta decizie. În cazurile în care în urma verificării se constată o situație de neconformitate, agricultorul este amendat în conformitate cu sistemul național, iar cererea de acordare a derogării pentru anul următor se respinge.
   (3)   Autorităților de resort li se acordă competențele și mijloacele necesare pentru a verifica respectarea condițiilor derogării acordate în temeiul prezentei decizii.
   Articolul 9
   Raportare
   Autoritățile competente prezintă în fiecare an până în luna decembrie, iar în anul 2016 până în luna iunie, un raport conținând următoarele informații:
   
               (a)
            
            
               hărți care arată procentajul de exploatații de bovine, procentajul de animale, procentajul de terenuri agricole la care se referă fiecare derogare individuală, pentru fiecare diviziune administrativă, precum și hărți privind utilizarea locală a terenurilor, menționate la articolul 7 alineatul (1) din prezenta decizie;
            
         
               (b)
            
            
               rezultatele monitorizării apelor subterane și de suprafață în ceea ce privește concentrațiile de nitrați și de fosfor, inclusiv informații privind tendințele calității apei, atât în cazurile supuse derogării, cât și în celelalte cazuri, precum și impactul derogării asupra calității apei, astfel cum se menționează la articolul 7 alineatul (2) din prezenta decizie;
            
         
               (c)
            
            
               rezultatele monitorizării solului în ceea ce privește concentrațiile de azot și de fosfor în apa din zona rizosferică, atât cazurile supuse derogării, cât și celelalte cazuri, astfel cum se menționează la articolul 7 alineatul (2) din prezenta decizie;
            
         
               (d)
            
            
               rezultatele releveelor privind utilizarea locală a terenului, rotațiile de culturi și practicile agricole, menționate la articolul 7 alineatul (3) din prezenta decizie;
            
         
               (e)
            
            
               rezultatele calculelor pe bază de model ale amplorii pierderilor de azot și de fosfor de la exploatațiile de bovine care beneficiază de o derogare individuală, menționate la articolul 7 alineatul (3) din prezenta decizie;
            
         
               (f)
            
            
               tabele indicând procentul de terenuri agricole care fac obiectul derogării, având culturi de trifoi sau lucernă pe pășune și de orz/mazăre intercalată cu iarbă, menționate la articolul 7 alineatul (4) din prezenta decizie;
            
         
               (g)
            
            
               evaluarea implementării condițiilor de acordare a derogării pe baza unor controale efectuate la nivel de exploatație și a informațiilor privitoare la exploatațiile neconforme, pe baza rezultatelor inspecțiilor administrative și ale inspecțiilor pe teren, menționate la articolul 8 alineatele (1) și (2) din prezenta decizie.
            
         Articolul 10
   Prezenta derogare se aplică de la 1 august 2012 și expiră la 31 iulie 2016.
   Articolul 11
   Prezenta decizie se adresează Regatului Danemarcei.
   
      Adoptată la Bruxelles, 23 octombrie 2012.
      
         
            Pentru Comisie
         
         Janez POTOČNIK
         
            Membru al Comisiei
         
      
   
   
      (1)  JO L 375, 31.12.1991, p. 1.
   
      (2)  JO L 319, 23.11.2002, p. 24.
   
      (3)  JO L 94, 13.4.2005, p. 34.
   
      (4)  JO L 217, 13.8.2008, p. 16.